**DEKLARĀCIJA**

**PAR TOTALITĀRO REŽĪMU NOZIEGUMU UN TOTALITĀRĀS IDEOLOĢIJAS ATTAISNOŠANAS NOSODĪJUMU**

Latvijas Republikas Saeima ar šo deklarāciju vēršas pie Eiropas Savienības dalībvalstīm, Eiropas Parlamenta, Eiropadomes un Eiropas Komisijas.

Atsaucoties uz Padomes Parlamentārās asamblejas 2006. gada rezolūciju Nr. 1481 “Par nepieciešamību izteikt starptautisku nosodījumu totalitāro komunistisko režīmu noziegumiem”;

Atsaucoties uz 2009. gada Eiropas Parlamenta rezolūciju “Par Eiropas sirdsapziņu un totalitārismu”;

Atsaucoties uz 1996. gada Saeimas deklarāciju “Par Latvijas okupāciju”;

Atsaucoties uz 2005. gada Saeimas deklarāciju “Par Latvijā īstenotā Padomju Sociālistisko Republiku Savienības totalitārā komunistiskā okupācijas režīma nosodījumu”;

Atsaucoties uz Latvijas Republikas Satversmi, ka [Latvijas tauta] godina savus brīvības cīnītājus, piemin svešo varu upurus, nosoda komunistisko un nacistisko totalitāro režīmu un to noziegumus;

Atgādinot, ka komunistiskie režīmi ir pastrādājuši desmitiem miljonu slepkavību visā pasaulē, upuru vidū ir bijuši miljoniem Eiropas Savienības valstu pilsoņu, tai skaitā Latvijas pilsoņi, kuri no komunistiskā režīma noziegumiem ir cietuši vairākkārt – no 1918. līdz 1920. gadam un no 1940. līdz 1991. gadam;

Atgādinot, ka Kārļa Marksa un Frīdriha Engelsa darbs “Komunistiskās partijas manifests”, kas ir zināms arī kā “Komunisma manifests” un akcentē šķiru cīņas principu, ir pamats totalitārā komunistiskā režīma ideoloģijas izveidei;

Atgādinot, ka “Krievijas Sociāldemokrātiskā Strādnieku (boļševiku) partija” (vēlāk dēvēta arī par “Krievijas komunistisko (boļševiku) partiju”, “Vissavienības Komunistisko (boļševiku) partiju” un “Padomju Savienības komunistisko partiju”) savu noziedzīgo darbību balstīja uz K. Marksa un F. Engelsa darbu “Komunistiskās partijas manifests”, šķiru cīņas vārdā īstenojot noziegumus pret cilvēci;

Uzsverot, ka Eiropas Parlaments un daudzu nacionālo valstu parlamenti ir nosodījuši totalitāro Padomju Sociālistisko Republiku Savienības un Nacistiskās Vācijas noziegumus, kā arī šo totalitāro režīmu ideoloģijas;

Uzsverot, ka Eiropas valstu vienotība nav panākama, mīkstinot vienas totalitārās ideoloģijas un totalitārā režīma pastrādāto noziegumu nozīmību;

**Latvijas Republikas Saeima deklarē:**

— Latvijas valsts atkārtoti nosoda Latvijā īstenoto PSRS totalitāro komunistisko un nacistiskās Vācijas okupācijas režīmu un visu to personu rīcību, kuras piedalījās šo režīmu noziegumu īstenošanā;

— Latvijas valsts nosoda jebkuru personu rīcību, neatkarīgi no personas ieņemamā amata, kura cenšas attaisnot totalitāro režīmu noziegumus un totalitārās ideoloģijas;

— Latvijas valsts uzskata, ka Eiropas Savienības lēmējinstitūciju un izpildinstitūciju pārstāvju rīcība nedrīkst nonākt pretrunā Eiropas Parlamenta 2009. gada rezolūcijai “Par Eiropas sirdsapziņu un totalitārismu”;

**Latvijas Republikas Saeima aicina Eiropas Parlamentu, Eiropadomi un Eiropas Komisiju:**

— konsekventi rīkoties, lai tiktu īstenota 2009. gada Eiropas Parlamenta rezolūcija “Par Eiropas sirdsapziņu un totalitārismu”;

— nosodīt jebkuras personas, kuru rīcība ir vērsta uz totalitāro režīma noziegumu un totalitāro ideoloģiju attaisnošanu;

**Latvijas Republikas Saeima uzdod Ministru kabinetam:**

— tuvākajā Eiropadomes sēdē aicināt pārējās dalībvalstis izvērtēt Eiropas Komisijas amatpersonu rīcību, attaisnojot totalitāro režīmu noziegumus un totalitāro ideoloģiju, kā arī īstenot 2009. gadā pieņemto Eiropas Parlamenta rezolūciju “Par Eiropas sirdsapziņu un totalitārismu”;

— nodrošināt, lai Latvijas Republikas diplomātiskās pārstāvniecības ārvalstīs iepazīstina ar šo deklarāciju.

Rīgā 2018. gada 10. maijā